નવસારીનાં વોર્ડ ૧૧ માં આવેલા દશેરા ટેકરી વિસ્તારની વાત કરીએ તો આજે કુમાર છાત્રાલયની પાછળનાં વિસ્તારમાં લોકોને વહેલી સવારે ૫.૪૫ કલાકે સરસ્વતી મંદિર પાસે પાણી ભરવા જવું પડે છે. દશેરા ટેકરી વિસ્તારમાં ઘણા લાંબા સમયથી લોકો પાણીની સમસ્યાનો સામનો કરી રહ્યા છે. દશેરા ટેકરીના પચ્ચીસ ગાળા, હોળી ફળિયા, સરસ્વતી મંદિરની પાછળનો વિસ્તાર વગેરેમાં કાયમ જ પાણી આપવાનો સમય લોકોને અનુકુળ નથી. દશેરા ટેકરીનાં કેટલાંક વિસ્તારોમાં એટલું વહેલું પાણી આપવામાં આવે છે કે લોકોને ઉજાગરા કરવા પડે છે. અને જે લોકો સવારની મીઠી નિંદર માણતા રહે છે તેઓને પાણીથી વંચિત રહેવાની નોબત આવે છે.